UPDATE 21.45: Iohannis nu renunță la planul de a avea Parlamentul său, spune România TV, care prezintă un montaj, pe muzică, cu diverse declarații ale președintelui aranjate în așa fel încât să susțină ideea. Burtiere: Iohannis, acuzabil de amenințări la siguranța națională, Iohannis, manevră pentru dărâmarea puterii legitime și Cum îi umilește Iohannis pe protestatari, noul plan.

Publicitate

La Antena 3, Mihai Gâdea și Mircea Badea promovează intens ideea de grațiere și beneficiiile unui astfel de act, pornind de la o declarație a președintelui CEDO legată de condițiile din închisori. Burtiera: Președintele CEDO: România să facă și grațieri (potrivit materialului difuzat la acea oră pe post, oficialul CEDO vorbea de exemplul Italiei, nu de grațieri în România). Legat de manifestațiile care au adunat în București peste 50.000 de oameni: Tehnocrații protestează în stradă, a titrat postul.

UPDATE ORA 19.00. Pro TV și Antena 1 au deschis jurnalele de la 19.00 cu protestele din stradă. Diferența a fost timpul alocat. O relatare obiectivă la Observatorul Antenei 1, cu imagini din stradă (cu ce se scanda, precum PSD-Ciuma roșie) și cu o intervenție în direct. Subiectul a fost relatat timp de 2-3 minute.

La Pro TV, subiectul protestelor din stradă a fost mult mai pe larg detaliat: aproximativ 10 minute.

La 19.00, la Antena 3 invitat în studio, la Radu Tudor, e premierul Sorin Grindeanu. Pe burtiera Antena 3 sunt puse declarații cu realizările Guvernului: Premierul: Am dat 300 de milioane la programul de oncologie, Premierul: Am mărit bugetul Justiției, am tăiat la Parlament, Premierul: Înzestrare militară cu producție internă! Nu au lipsit declarații "Vă felicit" din partea moderatorului Radu Tudor.

BURTIERĂ LA MINUT 18.00. Protestele din stradă sunt pe toate posturile de știri. Se remarcă, la fel ca săptămâna trecută, România TV, care vorbește de "manipulări iohanniste", "destabilizare" și "lovitură de stat" și Antena 3, cu invitați care care critică protestele.

"O nouă dovadă a tentativei de lovitură de stat", a titrat pe burtieră România TV. Alte burtiere de la postul controlat de Sebastian Ghiță: "Plan de atac pentru patru instituții-cheie ale țării" sau "Asalt asupra instituțiilor-cheie, ce ordin s-a dat" și Iohanniștii, atac în stradă împotriva presei care demască abuzurile.

"Vă prezentăm dovada că oamenii lui Iohannis se implică în proteste și în planul de destabilizare a țării", spunea moderatorarea din studio.

La ora 18.00, la Antena 3 a intrat în direct sociologul Marius Pieleanu, care a vorbit despre "proiectul unui Guvern legitim ales", contestat de 0,02 la sută. "Nici nu au autorizație", au punctat invitații Antena 3, care au precizat că "în mod normal, trebuiau să pună tunurile cu apă pe ei".

Antena 3 a avut relatări de la miting, dar se remarcă prin tonul vehement anti-proteste, prin invitații din platou.

Mitingurile sunt tratate, pe larg, și pe Realitatea TV, Digi 24 și B1 TV, fără note tendențioase.

GALERIE FOTO . Protestele pe posturile de știri, la ora 18.00:

Petrişor Obae

petrisor.obaepaginademedia.ro